P9_TA(2021)0362

Unkarin parlamentin hyväksymistä lakimuutoksista johtuvat EU:n oikeuden ja hlbtiq-kansalaisten oikeuksien loukkaukset Unkarissa

Euroopan parlamentin päätöslauselma 8. heinäkuuta 2021 Unkarin parlamentin hyväksymistä lakimuutoksista johtuvista EU:n oikeuden ja hlbtiq-kansalaisten oikeuksien loukkauksista Unkarissa (2021/2780(RSP))

(2022/C 99/25)

Euroopan parlamentti, joka

— ottaa huomioon Euroopan unionin perusoikeuskirjan, jäljempänä ”perusoikeuskirja”,

— ottaa huomioon Euroopan unionista tehdyn sopimuksen (SEU) 2 artiklan,

— ottaa huomioon Euroopan ihmisoikeussopimuksen ja siihen liittyvän Euroopan ihmisoikeustuomioistuimen oikeuskäytännön,

— ottaa huomioon ihmisoikeuksien yleismaailmallisen julistuksen,

— ottaa huomioon Euroopan unionin tuomioistuimen ja Euroopan ihmisoikeustuomioistuimen oikeuskäytännön,

— ottaa huomioon 12. marraskuuta 2020 annetun komission tiedonannon ”Tasa-arvon unioni: hlbtiq-henkilöiden tasa-arvoa koskeva strategia 2020–2025” (COM(2020)0698),

— ottaa huomioon 24. maaliskuuta 2021 annetun komission tiedonannon lasten oikeuksia koskevasta EU:n strategiasta (2020–2025) (COM(2021)0142),

— ottaa huomioon Euroopan unionin perusoikeusviraston (FRA) vuonna 2019 käynnistämän EU:n hlbt-kyselyn tulokset,

— ottaa huomioon yleisestä ehdollisuusjärjestelmästä unionin talousarvion suojaamiseksi 16. joulukuuta 2020 annetun Euroopan parlamentin ja neuvoston asetuksen (EU, Euratom) 2020/2092 (1) (”oikeusvaltioperiaatetta koskevasta ehdollisuudesta annettu asetus”),

— ottaa huomioon 12. syyskuuta 2018 antamansa päätöslauselman ehdotuksesta, jolla neuvostoa pyydetään toteamaan Euroopan unionista tehdyn sopimuksen 7 artiklan 1 kohdan nojalla, onko olemassa selvä vaara, että Unkari loukkaa vakavasti unionin perustana olevia arvoja (2),

— ottaa huomioon 18. joulukuuta 2019 antamansa päätöslauselman hlbti-henkilöihin kohdistuvasta julkisesta syrjinnästä ja vihapuheesta, mukaan lukien hlbti-vapaat alueet (3),

— ottaa huomioon 16. tammikuuta 2020 antamansa päätöslauselman käynnissä olevista SEU-sopimuksen 7 artiklan 1 kohdan mukaisista Puolaa ja Unkaria koskevista kuulemisista (4),

— ottaa huomioon Euroopan unionin tuomioistuimen 3. kesäkuuta 2021 asiassa C-650/18 antaman tuomion, jolla hylättiin Unkarin kanne parlamentin 12. syyskuuta 2018 antamasta päätöslauselmasta, jolla käynnistettiin menettely sen määrittämiseksi, onko olemassa selvä vaara, että jokin jäsenvaltio loukkaa vakavasti Euroopan unionin perustana olevia arvoja (5),

— ottaa huomioon 7. lokakuuta 2020 antamansa päätöslauselman demokratiaa, oikeusvaltiota ja perusoikeuksia koskevan EU:n järjestelmän perustamisesta (6),

— ottaa huomioon 11. maaliskuuta 2021 antamansa päätöslauselman EU:n julistamisesta hlbtiq-vapauden alueeksi (7),

— ottaa huomioon 24. kesäkuuta 2021 antamansa päätöslauselman seksuaali- ja lisääntymisterveyden ja -oikeuksien tilanteesta EU:ssa naisten terveyden osalta (8),

— ottaa huomioon 30. syyskuuta 2020 annetun komission tiedonannon ”Oikeusvaltiokertomus 2020 – Oikeusvaltiotilanne Euroopan unionissa” (COM(2020)0580),

— ottaa huomioon 24. kesäkuuta 2021 antamansa päätöslauselman komission oikeusvaltiokertomuksesta 2020 (9),

— ottaa huomioon vuonna 2021 annetun Unkarin lain LXXIX, joka koskee ankarampia toimia pedofiilirikollisia vastaan ja tiettyjen lastensuojelulakien muuttamista (jäljempänä ”lakiesitys” ja hyväksymisen jälkeen ”laki”),

— ottaa huomioon tasa-arvoasioista vastaavan komission jäsenen 16. kesäkuuta 2021 käynnistämän tutkinnan Unkarin lain yhteensopivuudesta unionin oikeuden kanssa,

— ottaa huomioon oikeus- ja sisämarkkina-asioista vastaavien komission jäsenten Unkarin oikeusministerille osoittaman kirjeen (Ares S(2021) 4587976) siitä, että lakiesitys ei ole useiden EU:n säännösten mukainen, mukaan lukien ihmisoikeuksien kunnioittamista, vapautta ja syrjimättömyyttä koskeva SEU-sopimuksen 2 artikla,

— ottaa huomioon 17 valtion- tai hallitusten johtajien Eurooppa-neuvoston kokouksessa kesäkuussa 2021 allekirjoittaman kirjeen, jossa sitouduttiin jatkamaan hlbti-yhteisöön kohdistuvan syrjinnän torjuntaa (10),

— ottaa huomioon yleisten asioiden neuvoston 22. kesäkuuta 2021 pidetyn kokouksen ohessa Unkarin lakiesityksen hyväksymisestä annetun lausuman, jonka 18 jäsenvaltiota allekirjoitti (11),

— ottaa huomioon Euroopan neuvoston ministerikomitean jäsenvaltioille antaman suosituksen CM/Rec(2010)5 toimenpiteistä seksuaaliseen suuntautumiseen tai sukupuoli-identiteettiin perustuvan syrjinnän torjumiseksi sekä Euroopan neuvoston parlamentaarisen yleiskokouksen hyväksymät normit,

— ottaa huomioon Euroopan neuvoston ihmisoikeusvaltuutetun lausuman lakiesityksestä (12),

— ottaa huomioon Euroopan ihmisoikeustuomioistuimen 20. kesäkuuta 2017 antaman tuomion asiassa Bayev ym. v. Venäjä (kanteet nro 67667/09 ja 2 muuta) (13),

— ottaa huomioon komissiolle 22. kesäkuuta 2021 esitetyn suullisesti vastattavan kysymyksen EU:n oikeuden ja hlbtiq-henkilöiden oikeuksien rikkomisesta Unkarissa Unkarin parlamentissa hyväksyttyjen lakimuutosten tuloksena (O-000050/2021),

— ottaa huomioon työjärjestyksen 132 artiklan 2 kohdan,

A. ottaa huomioon, että Unkarin kansalliskokous hyväksyi 15. kesäkuuta 2021 lakiehdotuksen, jonka tarkoituksena on suojella lapsia pedofiilirikollisilta, mikä on kaikkien unionin toimielinten ja jäsenvaltioiden yhteinen tavoite; toteaa, että lakiehdotus hyväksyttiin 23. kesäkuuta 2021 ja se tulee voimaan 8. heinäkuuta 2021 (14); katsoo, että lailla rajoitetaan vakavasti ja tarkoituksellisesti hlbtiq-henkilöiden oikeuksia ja vapauksia sekä lasten oikeuksia;

B. ottaa huomioon, että Unkari on antanut neuvostossa äskettäin useita lausumia, joissa se tulkitsee tietyissä teksteissä sukupuolen (engl. gender) käsitteen viittaukseksi biologiseen sukupuoleen (engl. sex) ja kieltää näin ollen sen olemassaolon muussa kuin biologisen sukupuolen merkityksessä, ja toteaa, että erityisesti kyse on teksteistä, jotka koskevat kriisinhallinnan toiminta-ajatusta yhteisen turvallisuus- ja puolustuspolitiikan (YTPP) mahdollisessa suoraa täytäntöönpanoa sisältämättömässä sotilasoperaatiossa Mosambikissa, oikeudenmukaisen siirtymän rahastoa koskevaa asetusta ja yhteisiä säännöksiä koskevaa asetusta, ja muista vastaavista yhteyksistä;

C. katsoo, että lain määritelmät ovat tarkoituksellisesti epämääräisiä, ja toteaa, että niillä pyritään lamaannuttavaan vaikutukseen; ottaa huomioon, että laissa kielletään ”biologisen sukupuolen mukaisesta sukupuoli-identiteetistä poikkeavan sukupuoli-identiteetin, sukupuolenkorjausten ja homoseksuaalisuuden kuvaus ja niiden mainostaminen” kouluissa, televisio-ohjelmissa ja alle 18-vuotiaille suunnatussa julkisessa mainonnassa millä tahansa foorumilla myös valistustarkoituksessa; toteaa, että lain mukaan tällaista sisältöä ei saa pitää viranomaistiedottamisena tai sosiaalisesti vastuullisena mainontana edes silloin, kun se on suunnattu aikuisille; toteaa, että lailla muutetaan lastensuojelulakia, perheensuojelulakia, yritysmainontaa koskevaa lakia, medialakia ja julkista opetusta koskevaa lakia;

D. ottaa huomioon, että parlamentti on aiemmin tuominnut alaikäisten saatavilla olevia tietoja koskevien lakien väärinkäytön siihen, että sensuroidaan hlbti-henkilöihin liittyvää sisältöä ja materiaalia erityisesti opetuksessa ja tiedotusvälineissä etenkin Liettuassa ja Latviassa;

E. ottaa huomioon, että Puolan presidentti Andrzej Duda ilmoitti vuonna 2018 harkitsevansa Venäjällä hyväksytyn ns. homopropagandalain kaltaista lakia, jolla kiellettäisiin hlbtiq-media ja -kirjallisuus ja Priden kaltaiset kokoontumiset; ottaa huomioon, että Puolan varaoikeusministeri Michal Wos ilmoitti kesäkuussa 2021, että Puola valmistelee parhaillaan lakia, jolla pyritään kieltämään ”hlbt-propaganda”;

F. ottaa huomioon, että Tšekin tasavallan presidentti Milos Zeman esitti kesäkuussa 2021 transyhteisöä koskevia halventavia huomautuksia haastattelussa, jossa käsiteltiin Unkarin uutta hlbtiq-vastaista lakia;

G. toteaa, että vastaavaa huolestuttavaa kehitystä on havaittu Kroatiassa, mitä tulee erityisesti konservatiivisen Most-puolueen julkistamaan ehdotukseen sisällyttää Kroatian parlamentissa käsiteltävinä oleviin lakeihin kielto, joka koskee lasten altistumista hlbt-propagandalle, ja hyökkäyksiin hlbti-henkilöitä kohtaan 3. heinäkuuta 2021 eli 20. Zagreb Pride -päivänä; ottaa huomioon, että Most-puolueen puheenjohtaja ja varapuheenjohtaja ilmoittivat 4. heinäkuuta 2021 kanteista niitä hlbti-järjestöjä vastaan, jotka olivat syyttäneet Most-puoluetta suvaitsemattomuuden ja homofobian levittämisestä sekä kahtiajaon ja vihan yllyttämisestä;

H. ottaa huomioon, että Venäjä otti vuonna 2013 käyttöön liittovaltion lain ”suojellakseen lapsia tiedottamiselta, jolla edistetään perinteisten perhearvojen kieltämistä” ja että tällä lailla pyrittiin kieltämään homoseksuaalisuuden normalisointi tiedotusvälineissä; ottaa huomioon, että lukuisat ihmisoikeusjärjestöt eri puolilla maailmaa ovat todenneet, että Venäjän lainsäädäntö asettaa hlbtiq-nuoret vaaraan;

I. toteaa, että Euroopan unionista tehdyn sopimuksen 2 artiklan mukaan unionin perustana olevat arvot ovat ihmisarvon kunnioittaminen, vapaus, kansanvalta, tasa-arvo, oikeusvaltio ja ihmisoikeuksien kunnioittaminen, vähemmistöihin kuuluvien oikeudet mukaan luettuina;

J. toteaa, että hlbtiq-henkilöiden tasa-arvoa koskevassa komission strategiassa vahvistetaan unionin yhteinen suunta hlbtiq-henkilöiden oikeuksien suojelemiseksi kaikissa jäsenvaltioissa, ja palauttaa mieliin, että tasa-arvo ja syrjimättömyys ovat EU:n perusarvoja ja perusoikeuksia, jotka on vahvistettu sen perussopimuksissa ja perusoikeuskirjassa;

K. toteaa, että komission puheenjohtaja Ursula von der Leyen kuvasi lakia häpeäpilkuksi ja kehotti asiasta vastaavia komission jäseniä puhumaan asiasta Unkarin hallitukselle (15); toteaa, että oikeus- ja sisämarkkina-asioista vastaavat komission jäsenet lähettivät Unkarin oikeusministerille kirjeen, jossa he totesivat, että laki loukkaa seuraavia oikeuksia: oikeus yksityis- ja perhe-elämään (perusoikeuskirjan 7 ja 9 artikla), oikeus sananvapauteen ja tiedonvälityksen vapauteen (perusoikeuskirjan 11 artikla), elinkeinovapaus (perusoikeuskirjan 16 artikla) ja syrjintäkielto (perusoikeuskirjan 21 artikla); toteaa, että audiovisuaalisia mediapalveluja koskevaa direktiiviä (16), sähköistä kaupankäyntiä koskevaa direktiiviä (17) ja Euroopan unionin toiminnasta tehdyn sopimuksen (SEUT) 56 artiklaa sovelletaan ainakin joihinkin säännellyistä tapauksista ja että lain kiistanalaiset säännökset saattavat soveltua myös SEUT-sopimuksen 34 ja 36 artiklaan ja rikkoa niitä; toteaa, että tähän kirjeeseen pyydettiin vastausta 30. kesäkuuta 2021 mennessä (18); ottaa huomioon, että Unkarin oikeusministeri vastasi kirjeeseen 1. heinäkuuta 2021;

L. ottaa huomioon, että 18 jäsenvaltiota allekirjoitti lausuman (19), jossa ne kehottivat komissiota käyttämään kaikkia käytettävissään olevia välineitä varmistaakseen, että EU:n lainsäädäntöä noudatetaan täysimääräisesti, myös viemällä asia Euroopan unionin tuomioistuimeen;

M. ottaa huomioon, että 17 valtion- tai hallitusten johtajaa antoi 24. kesäkuuta 2021 yhteisen lausuman, jossa he totesivat jatkavansa hlbtiq-yhteisöön kohdistuvan syrjinnän torjuntaa ja vahvistavat puolustavansa hlbtiq-henkilöiden perusoikeuksia (20);

N. ottaa huomioon, että Euroopan neuvoston ihmisoikeusvaltuutettu kehotti Unkarin parlamentin jäseniä hylkäämään lakiesityksen; ottaa huomioon, että hän totesi, että lakiesitys loukkaa hlbtiq-henkilöiden oikeuksia ja identiteettejä ja että se myös rajoittaa kaikkien unkarilaisten sananvapautta ja koulutuksen vapautta (21);

O. ottaa huomioon, että Euroopan neuvoston ministerikomitean jäsenvaltioille antamassa suosituksessa CM/Rec(2010)5, joka koski toimenpiteitä seksuaaliseen suuntautumiseen tai sukupuoli-identiteettiin perustuvan syrjinnän torjumiseksi, todettiin, että Euroopan neuvoston jäsenvaltioiden johtajilla on vastuu valistamisesta, ennakkoluulojen ja syrjinnän torjumisesta sekä hlbtiq-henkilöiden hyväksynnän edistämisestä;

P. ottaa huomioon, että Euroopan ihmisoikeustuomioistuin totesi asiassa Bayev ym. v. Venäjä, että homoseksuaalisuuden edistämisen kieltämistä koskeva lainsäädäntö (nk. homopropagandalaki) oli Euroopan ihmisoikeussopimuksen 10 artiklan (ilmaisunvapaus) ja 14 artiklan (syrjintäkielto) vastainen ja että se oli siten syrjivä ja vahvisti hlbtiq-henkilöiden vastaisia ennakkoluuloja, mikä on ristiriidassa demokraattisen yhteiskunnan arvojen kanssa;

Q. huomauttaa, että parlamentti on useaan otteeseen kannustanut jäsenvaltioita takaamaan oikeuden kattavaan seksuaali-, sukupuoli- ja ihmissuhdekasvatukseen, joka on tieteellisesti paikkansapitävää, näyttöön perustuvaa, ikätasolle sopivaa ja ei-tuomitsevaa; ottaa huomioon, että Euroopan neuvoston kaltaiset kansainväliset ihmisoikeuselimet (22) ovat vahvistaneet, että lapsilla ja nuorilla on oikeus kattavaan seksuaalivalistukseen;

R. ottaa huomioon, että perusoikeusviraston hlbt-kyselystä käy ilmi, että yli puolet vastaajista, joiden koulutoverin tai vertaisryhmään kuuluvan katsottiin olevan hlbti-henkilö, oli kuullut kielteisiä kommentteja tai nähnyt kielteistä käytöstä koulussa jatkuvasti tai usein; katsoo, että 15–17-vuotiaiden ikäluokassa näiden vastaajien määrä nousee 70 prosenttiin, mikä osoittaa, että kasvatuksessa on korostettava hyväksymistä ja suvaitsevaisuutta;

Laki, sen säännökset ja unionin oikeuden rikkominen

1. tuomitsee mitä jyrkimmin Unkarin parlamentin hyväksymän lain, joka rikkoo selvästi EU:n arvoja, periaatteita ja oikeutta; muistuttaa, että lailla sisällytetään Unkarin lainsäädäntöön säännöksiä, jotka loukkaavat perusoikeuskirjan ja perussopimusten sekä EU:n sisämarkkinalainsäädännön (audiovisuaalisia mediapalveluja koskeva direktiivi ja sähköistä kaupankäyntiä koskeva direktiivi) mukaisia perusoikeuksia; katsoo, että laki rikkoo EU:n vakiintunutta säännöstöä;

2. panee tyytyväisenä merkille 18 jäsenvaltion allekirjoittaman lausuman, jossa komissiota kehotetaan ryhtymään oikeudellisiin toimiin ja jossa komission puheenjohtajaa ja yksittäisiä komission jäseniä kehotettiin tuomitsemaan lakiesitys; panee merkille Unkarin oikeusministerille lähetetyn kirjeen, jossa pyydetään 30. kesäkuuta 2021 mennessä selvennystä ja tietoja esiin tulleista seikoista; kehottaa komissiota julkistamaan oikeusministerin vastauksen;

3. panee merkille komission kehotuksen käydä rakentava ja lojaali keskustelu Unkarin kanssa; pitää valitettavana, että 23. kesäkuuta 2021 laki kuitenkin hyväksyttiin kansainvälisten järjestöjen protesteista huolimatta; kehottaa komissiota ryhtymään välittömästi oikeustoimiin ja käynnistämään Unkaria vastaan lakia koskevan nopeutetun rikkomusmenettelyn SEUT-sopimuksen 258 artiklan mukaisesti; kehottaa komissiota käyttämään tarvittaessa kaikkia tuomioistuimen menettelyvälineitä, kuten nopeutettua menettelyä ja välitoimia koskevia pyyntöjä, mukaan lukien seuraamukset viimeksi mainittujen noudattamatta jättämisestä;

4. muistuttaa, että SEUT-sopimuksen 259 artiklan mukaan jäsenvaltio, joka katsoo, että toinen jäsenvaltio ei ole täyttänyt perussopimusten mukaista velvoitettaan, voi saattaa asian unionin tuomioistuimen käsiteltäväksi; kehottaa jäsenvaltioita soveltamaan lakiin tätä artiklaa, jos komissio ei ryhdy toimiin; kehottaa jäsenvaltioita toimittamaan Euroopan ihmisoikeustuomioistuimelle valtiovalituksen näkökohdista, jotka eivät kuulu EU:n lainsäädännön piiriin;

Käynnissä olevat 7 artiklan 1 kohdan mukaiset menettelyt

5. korostaa, että laki ei ole yksittäinen esimerkki vaan pikemminkin toinen tahallinen ja harkittu esimerkki perusoikeuksien asteittaisesta purkamisesta Unkarissa; korostaa, että järjestäytyneistä valtion tukemista hlbtiq-fobiasta ja disinformaatiokampanjoista on tullut Unkarin hallituksen poliittisen sensuurin välineitä, ja katsoo, että tämä on SEU-sopimuksen 2 artiklan vastaista; muistuttaa, että Euroopan unioni on julistettu hlbtiq-vapauden alueeksi ( 23 )

6. muistuttaa, että hlbtiq-henkilöiden ihmisoikeuksien loukkaaminen on osa laajempaa poliittista ohjelmaa, joka johtaa demokratian ja oikeusvaltion, myös tiedotusvälineiden vapauden, purkamiseen, ja että sitä olisi pidettävä SEU-sopimuksen 2 artiklan järjestelmällisenä rikkomisena; muistuttaa, että jo parlamentin 12. syyskuuta 2018 antamassa päätöslauselmassa ( 24 ) ilmaistiin huolenaiheita, jotka liittyivät yhdenvertaisen kohtelun oikeuteen ja sananvapauteen;

7. ilmaisee syvän huolensa siitä, että sen jälkeen, kun parlamentti käynnisti 7 artiklan 1 kohdan mukaisen menettelyn, oikeusvaltio- ja perusoikeustilanne on edelleen huonontunut Unkarissa; korostaa, että neuvosto ei ole vuosien mittaan ryhtynyt toimiin eikä ottanut vastuuta tältä osin;

8. panee tyytyväisenä merkille, että puheenjohtajavaltio Portugali on järjestänyt ensimmäisen 7 artiklan 1 kohdan mukaisen kuulemistilaisuuden oikeusvaltioperiaatteesta Unkarissa vuodesta 2019 lähtien, ja 18 jäsenvaltion lausuman, jossa laki tuomitaan; korostaa kuitenkin, että vuoropuhelun on tuotettava konkreettisia tuloksia ja johdettava toimiin, jotta voidaan aktiivisesti puuttua esimerkkeihin perusoikeuksien heikentymisestä Unkarissa; toistaa pyyntönsä, että neuvosto antaisi konkreettisia suosituksia Unkarille SEU-sopimuksen 7 artiklan 1 kohdan mukaisesti, mukaan lukien suositus lain kumoamisesta, ja ilmoittaisi määräajat näiden suositusten täytäntöönpanolle; kehottaa puheenjohtajavaltio Sloveniaa järjestämään kuulemisen Unkarista syyskuussa 2021 ja järjestämään suosituksista äänestyksen mahdollisimman pian; panee merkille, että hlbtiq-henkilöiden ihmisoikeuksia on vähitellen kavennettu viime vuosina;

9. palauttaa mieliin, että Unkarin medianeuvosto ilmoitti 2. maaliskuuta 2021 oikeustoimista RTL Hungary -mediaryhmää vastaan ”Family is Family” -kampanjan televisioinnin jälkeen; katsoo, että nämä toimet ovat mediasisällön ja mainonnan sensurointia ja näin ollen audiovisuaalisia mediapalveluja koskevan direktiivin vastaisia; korostaa, että useat lähetystoiminnan harjoittajat, kuten myös kansalaisyhteiskunnan järjestöt, eri puolilla EU:ta ovat pyytäneet komissiota käynnistämään rikkomusmenettelyitä ( 25 ) ; kehottaa komissiota käyttämään kaikkia käytettävissään olevia oikeudellisia välineitä puuttuakseen audiovisuaalisia mediapalveluja koskevan direktiivin mukaisen aineiston sensurointiin ottaen huomioon perusoikeuskirjan;

10. ilmaisee syvän huolensa siitä, että tiedotusvälineiden vapauden heikentyminen johtaa vähemmistöjen, myös hlbtiq-henkilöiden, syyllistämiseen ja maalittamiseen;

11. muistuttaa, että Unkarin perustuslakia muutettiin joulukuussa 2020 siten, että siinä täsmennetään, että äiti on nainen ja isä on mies, ja että Unkari suojelee lasten oikeutta vahvistaa identiteettinsä biologisen sukupuolen mukaisesti ja oikeutta opetukseen maan perustuslaillisen identiteetin ja kristilliseen kulttuuriin perustuvan arvojärjestelmän mukaisesti; toteaa, että vaikka perheoikeus kuuluu kansalliseen toimivaltaan, perustuslain muuttaminen tällä tavoin yhdessä johdetun lainsäädännön, myös käsiteltävänä olevan lain, kanssa, heikentää suoraan SEU-sopimuksen 2 artiklassa määrättyjen arvojen suojelua; panee merkille, että Venetsian komissio on antanut lausunnon Unkarin parlamentin joulukuussa 2020 hyväksymistä perustuslain muutoksista ( 26 )

12. muistuttaa, että Venetsian komissio antoi 18. kesäkuuta 2013 lausunnon CDL-AD(2013)022-e ”homoseksuaalisuutta koskevan propagandan” kieltämisestä joidenkin Euroopan neuvoston jäsenvaltioiden viimeaikaisen lainsäädännön valossa;

13. palauttaa mieliin, että Unkarin parlamentti on hyväksynyt lainsäädäntöä, jolla adoptio-oikeus rajoitetaan koskemaan vain naimisissa olevia pariskuntia ja jolla tosiasiallisesti kielletään adoptio samaa sukupuolta olevien parisuhteessa eläviltä henkilöiltä sekä naimattomilta ja avoliitossa olevilta henkilöiltä, ellei perhepolitiikasta vastaava ministeri anna siihen erityislupaa; korostaa, että viimeksi mainittu vaatimus antaa hallituksen jäsenelle valmiudet tehdä asiaa koskevia yksipuolisia päätöksiä;

14. palauttaa mieliin, että vuoden 2020 koontisäädöksen 33 artiklan hyväksyminen tosiasiallisesti kielsi transihmisten ja intersukupuolisten sukupuolen juridisen tunnustamisen Unkarissa ja loukkasi näin heidän oikeuttaan yksityisyyteen ja altisti heidät syrjinnälle, jolla voi olla vakavia psykologisia vaikutuksia ja joka voi rajoittaa heidän oikeuttaan osallistua aktiivisesti kansalaisyhteiskuntaan; panee merkille, että kansallinen tietosuoja- ja tiedonvapausviranomainen on antanut lausunnon 33 artiklasta ja katsoo, että se on yleisen tietosuoja-asetuksen 5 artiklan 1 kohdan d alakohdan vastainen ( 27 ) ; huomauttaa, että komissio ei ole tähän mennessä ryhtynyt toimiin tämän ongelman ratkaisemiseksi; kehottaa komissiota tutkimaan asiaa ja ryhtymään tarvittaessa oikeustoimiin; toteaa, että vaikka Unkarin perustuslakituomioistuin ( 28 ) katsoi, että osa laista on perustuslain vastainen, viranomaiset eivät ole vieläkään panneet sen päätöstä täytäntöön ja hylkäävät edelleen hakemukset, vaikka ne olisi esitetty ennen lain voimaantuloa; toteaa, että tämä rikkoo oikeusvaltioperiaatetta;

15. tuomitsee Budapestin kuluttajansuojaviranomaisen päätöksen ( 29 ) määrätä kirjankustantajat painamaan vastuuvapauslausekkeita sateenkaariperheistä kertoviin lastenkirjoihin sen tähden, että niihin sisältyy ”perinteisten sukupuoliroolien vastaista käyttäytymistä”;

16. on erittäin huolissaan kansalaisjärjestöjen, myös hlbtiq-kansalaisjärjestöjen, toimintamahdollisuuksien kaventumisesta Unkarissa; panee tyytyväisenä merkille Euroopan unionin tuomioistuimen asiassa C-78/18 ( 30 ) antaman tuomion, jossa todettiin, että ulkomailta tuettujen järjestöjen avoimuudesta vuonna 2017 annetulla lailla nro LXXVI otettiin käyttöön syrjiviä ja perusteettomia rajoituksia, jotka koskevat ulkomaisia lahjoituksia kansalaisjärjestöille, mikä on vastoin velvoitteita, jotka koskevat pääomien vapaata liikkuvuutta, yksityiselämän kunnioittamista, henkilötietojen suojaa ja yhdistymisvapautta; panee merkille, että kyseinen laki kumottiin, mutta korostaa huolenaiheita, jotka liittyvät kansalaisyhteiskunnan rahoituksen uusiin rajoituksiin Unkarissa, kuten valtion tilintarkastusviraston suorittamat valikoivat tarkastukset ja velvollisuus ilmoittaa julkisesti saatavilla olevissa julkista etua koskevissa kertomuksissa kaikki lahjoittajat; katsoo, että tällaiset rajoitukset eivät ole välttämättömiä eivätkä oikeasuhteisia eivätkä noudata Euroopan unionin tuomioistuimen oikeuskäytäntöä eivätkä Venetsian komission 118. täysistunnossaan 15.–16. maaliskuuta 2019 hyväksymän yhdistysten rahoitusta koskevan raportin päätelmiä;

17. ilmaisee horjumattoman sitoutumisensa lasten oikeuksien puolustamiseen EU:ssa ja sen ulkopuolella; katsoo, että suvaitsevaisuuden, hyväksynnän ja monimuotoisuuden edistämisen mieluummin kuin hlbtiq-fobian ja -vihan edistämisen olisi toimittava ohjaavina periaatteina, joilla varmistetaan lapsen edun kunnioittaminen; katsoo tässä yhteydessä, että seksuaalisen suuntautumisen ja sukupuoli-identiteetin yhdistäminen pedofiliaan tai lasten oikeuksiin kohdistuviin hyökkäyksiin on selkeä yritys hyödyntää ihmisoikeusretoriikkaa syrjivän politiikan toteuttamiseksi; katsoo tämän olevan vastoin kansainvälisiä ihmisoikeusperiaatteita ja -normeja;

18. on huolissaan siitä, että laki muistuttaa Venäjällä vuonna 2013 annettua nk. hlbt-propagandalakia, joka aiheutti vakavaa vahinkoa Venäjän hlbtiq-yhteisölle; kehottaa komissiota tutkimaan edelleen hlbtiq-henkilöiden vastaisten kampanjoiden rahoitusta EU:ssa, sillä ne ovat selvästi uhka EU:n demokratialle ja kansalliselle turvallisuudelle;

Toimet, joihin komission on ryhdyttävä

19. kehottaa uudestaan komissiota ja neuvostoa tunnustamaan vihdoin, että tarvitaan kiireellisiä toimia SEU-sopimuksen 2 artiklassa vahvistettujen arvojen puolustamiseksi, ja myöntämään, että jäsenvaltio ei voi muuttaa lainsäädäntöään, ei myöskään perustuslain säännöksiä, siten, että näiden arvojen suojelu heikkenee ( 31 ) ; korostaa, että tämä on kielletty perussopimuksissa, kuten Euroopan unionin tuomioistuin on äskettäin tulkinnut asiassa C-896/19 ( 32 )

20. katsoo, että laki on suoraan ristiriidassa komission hlbtiq-henkilöiden tasa-arvoa koskevan strategian kanssa; kehottaa komissiota varmistamaan, että tätä strategiaa sovelletaan EU:n kaikissa jäsenvaltioissa;

21. kehottaa neuvostoa ja komissiota jatkamaan kiireellisesti horisontaalista syrjintää koskevan direktiivin käsittelyä, sillä sen käsittely on ollut pysähdyksissä neuvostossa yli kymmenen vuotta ( 33 )

22. palauttaa mieliin, että parlamentin aloitteeseen perustaa demokratiaa, oikeusvaltiota ja perusoikeuksia koskeva EU:n järjestelmä, jota hallinnoidaan parlamentin, komission ja neuvoston välisellä toimielinten välisellä sopimuksella, ei ole vielä annettu asianmukaista vastausta; kehottaa komissiota ja neuvostoa aloittamaan parlamentin kanssa viipymättä neuvottelut toimielinten välisestä sopimuksesta SEUT-sopimuksen 295 artiklan mukaisesti;

23. toistaa kantansa oikeusvaltioperiaatetta koskevasta ehdollisuudesta annettuun asetukseen, joka tuli voimaan 1. tammikuuta 2021 ja jota sovelletaan sellaisenaan kokonaisuudessaan Euroopan unionissa ja kaikissa sen jäsenvaltioissa kaikkiin EU:n talousarvion varoihin, mukaan lukien kyseisestä päivästä lähtien EU:n elpymisvälineestä myönnetyt varat;

24. muistuttaa, että oikeusvaltioperiaatetta koskevasta ehdollisuudesta annetussa asetuksessa määritellään selkeästi oikeusvaltioperiaate, joka on ymmärrettävä suhteessa muihin unionin arvoihin, perusoikeudet ja syrjimättömyys mukaan luettuina; katsoo, että valtion tukema vähemmistöihin kohdistuva syrjintä vaikuttaa suoraan siihen, mihin hankkeisiin jäsenvaltiot päättävät käyttää EU:n varoja, ja vaikuttaa siten suoraan unionin taloudellisten etujen suojaamiseen; kehottaa komissiota käynnistämään välittömästi oikeusvaltioperiaatetta koskevasta ehdollisuudesta annetun asetuksen 6 artiklan 1 kohdan mukaisen menettelyn;

25. katsoo, että Unkarin viranomaisten valmiudet hallinnoida EU:n varoja syrjimättömästi ja perusoikeuskirjan mukaisesti herättävät vakavaa huolta; kehottaa komissiota arvioimaan lain hyväksymistä suhteessa perusoikeuskirjaan liittyvään horisontaaliseen mahdollistavaan edellytykseen, joka koskee 24. kesäkuuta 2021 annettua Euroopan parlamentin ja neuvoston asetusta (EU) 2021/1060 Euroopan aluekehitysrahastoa, Euroopan sosiaalirahasto plussaa, koheesiorahastoa, oikeudenmukaisen siirtymän rahastoa ja Euroopan meri-, kalatalous- ja vesiviljelyrahastoa koskevista yhteisistä säännöksistä ja varainhoitosäännöistä sekä turvapaikka-, maahanmuutto- ja kotouttamisrahastoa, sisäisen turvallisuuden rahastoa ja rajaturvallisuuden ja viisumipolitiikan rahoitusvälinettä koskevista varainhoitosäännöistä ( 34 ) (yhteisiä säännöksiä koskeva asetus); kehottaa komissiota toteuttamaan yhteisiä säännöksiä koskevassa asetuksessa säädetyt toimet asianomaisiin rahastoihin liittyvien menojen osalta ja varmistamaan, että vuosien 2021–2027 kumppanuussopimusta ja Unkaria koskevia ohjelmia ei hyväksytä ennen kuin varmistetaan perusoikeuskirjan noudattamiseen liittyvän horisontaalisen mahdollistavan edellytyksen täysimääräinen noudattaminen yhteisiä säännöksiä koskevan asetuksen artiklojen mukaisesti; muistuttaa, että komission toimet, jotka eivät ole EU:n lainsäädännön mukaisia, voidaan saattaa Euroopan unionin tuomioistuimen käsiteltäväksi;

26. epäilee vakavasti, onko Unkarin elpymis- ja palautumissuunnitelmaluonnos elpymis- ja palautumistukivälineen perustamisesta 12. helmikuuta 2021 annetun Euroopan parlamentin ja neuvoston asetuksen (EU) 2021/241 ( 35 ) ja perusoikeuskirjan mukainen; kehottaa komissiota ja neuvostoa analysoimaan huolella kaikki Unkarin elpymis- ja palautumissuunnitelmaluonnoksessa esitetyt toimenpiteet ja hyväksymään suunnitelman vain, jos todetaan, ettei se edistä lain täytäntöönpanoa ja johda näin ollen siihen, että EU:n talousarviolla edistetään aktiivisesti perusoikeuksien rikkomista Unkarissa;

27. muistuttaa, että hlbtiq-oikeudet ovat ihmisoikeuksia; kehottaa jälleen jäsenvaltioita, erityisesti Unkaria, varmistamaan, että alaikäisten opetusta ja valistusta koskeva tämänhetkinen lainsäädäntö on täysin EU:n ja kansainvälisessä oikeudessa vahvistettujen perusoikeuksien mukainen ja että saatavilla on kattavaa seksuaali- ja ihmissuhdekasvatusta, joka on tieteellisesti paikkansapitävää, näyttöön perustuvaa, ikätasolle sopivaa ja ei-tuomitsevaa; muistuttaa, että julkaissuissa tiedoissa olisi otettava huomioon seksuaalisen suuntautumisen, sukupuoli-identiteettien, sukupuolen ilmaisemisen ja sukupuoliominaisuuksien moninaisuus, jotta voidaan torjua stereotypioihin tai vinoumiin perustuvia virheellisiä tietoja; kehottaa komissiota ryhtymään kaikkiin tarvittaviin toimiin perusoikeuksien kunnioittamisen varmistamiseksi; kehottaa EU:n toimielimiä ja jäsenvaltioita puuttumaan erityisesti hallitusten ja poliitikkojen harjoittamaan hlbtiq-vihapuheeseen;

o

o o

28. kehottaa puhemiestä välittämään tämän päätöslauselman jäsenvaltioiden hallituksille ja parlamenteille, neuvostolle, komissiolle ja alueiden komitealle.

(1) EUVL L 433 I, 22.12.2020, s. 1.

(2) EUVL C 433, 23.12.2019, s. 66.

(3) EUVL C 255, 29.6.2021, s. 7.

(4) Hyväksytyt tekstit, P9_TA(2020)0014.

(5) Tuomio 3. kesäkuuta 2021, Unkari v. Euroopan parlamentti, C-650/18, ECLI:EU:C:2021:426.

(6) Hyväksytyt tekstit, P9_TA(2020)0251.

(7) Hyväksytyt tekstit, P9_TA(2021)0089.

(8) Hyväksytyt tekstit, P9_TA(2021)0314.

(9) Hyväksytyt tekstit, P9_TA(2021)0313.

(10) https://twitter.com/alexanderdecroo/status/1407977290189971457/photo/1

(11) https://wilmes.belgium.be/en/thirteen-countries-unite-belgiums-initiative-defend-lgbtiq-rights-europe

(12) https://www.coe.int/en/web/commissioner/-/commissioner-mijatovic-urges-hungary-s-parliamentarians-to-reject-draft-amendments-banning-discussion-about-sexual-and-gender-identity-and-diversity

(13) http://hudoc.echr.coe.int/eng?i=001-174422

(14) Laki julkaistu virallisessa lehdessä: https://njt.hu/jogszabaly/2021-79-00-00; https://magyarkozlony.hu/dokumentumok/ba643dee7b59c2a1901132e6e3320483d2245b56/megtekintes

(15) https://ec.europa.eu/commission/presscorner/detail/en/statement_21_3164

(16) EUVL L 303, 28.11.2018, s. 69.

(17) EYVL L 178, 17.7.2000, s. 1.

(18) https://ec.europa.eu/commission/presscorner/api/files/attachment/869254/ Letter%20by%20Commissioners%20Reynders%20and%20Breton.pdf

(19) Belgia, Tanska, Viro, Suomi, Ranska, Saksa, Irlanti, Liettua, Luxemburg, Alankomaat, Espanja, Ruotsi, Latvia, Italia, Kreikka, Itävalta, Kypros ja Portugali,

(20) https://twitter.com/alexanderdecroo/status/1407977290189971457?s=20

(21) https://www.coe.int/be/web/commissioner/-/commissioner-mijatovic-urges-hungary-s-parliamentarians-to-reject-draft-amendments-banning-discussion-about-sexual-and-gender-identity-and-diversity

(22) Convention on the Rights of the Child, Convention on the Elimination of All Forms of Discrimination Against Women, Report of the UN Special Rapporteur on the Right to Education.

(23) Euroopan parlamentin päätöslauselma, annettu 11. maaliskuuta 2021, EU:n julistamisesta hlbtiq-vapauden alueeksi.

(24) Hyväksytyt tekstit, P8_TA(2018)0340.

(25) ACT, Hungary: Broadcasting associations across Europe express dismay at anti-LGBTIQ bill & urge European Commission to open infringement proceedings, Bryssel, 29. kesäkuuta 2021.

(26) Hungary – Opinion on the constitutional amendments adopted by the Hungarian parliament, joulukuu 2020, Venetsian komission 127. täysistunto, Venetsiassa ja verkossa 2.–3. heinäkuuta 2021 (CDL-AD(2021)029-e).

(27) Euroopan parlamentin ja neuvoston asetus (EU) 2016/679, annettu 27. huhtikuuta 2016, luonnollisten henkilöiden suojelusta henkilötietojen käsittelyssä sekä näiden tietojen vapaasta liikkuvuudesta ja direktiivin 95/46/EY kumoamisesta (yleinen tietosuoja-asetus) (EUVL L 119, 4.5.2016, s. 1).

(28) http://public.mkab.hu/dev/dontesek.nsf/0/CB4CA4E8F72D33DFC125863A 00604976?OpenDocument. Englanninkielinen tiivistelmä saatavilla osoitteessa http://public.mkab.hu/dev/dontesek.nsf/0/CB4CA4E8F72D33DFC125863A00604976?OpenDocument&english&english

(29) https://www.kormanyhivatal.hu/hu/budapest/hirek/tisztessegtelen-kereskedelmi-gyakorlatot-folytat-a-labrisz-egyesulet-a-meseorszag-mindenkie-cimu-konyv-ertekesitesekor.

(30) Unionin tuomioistuimen tuomio 18. kesäkuuta 2020, komissio v. Unkari, C-78/18, ECLI:EU:C:2020:476.

(31) Euroopan parlamentin päätöslauselma, annettu 10. kesäkuuta 2021, oikeusvaltiotilanteesta Euroopan unionissa ja ehdollisuusjärjestelmästä annetun asetuksen (EU, Euratom) 2020/2092 soveltamisesta.

(32) Unionin tuomioistuimen tuomio, 20. huhtikuuta 2021, Repubblika v. Il-Prim Ministru, C-896/19, ECLI:EU:C:2021:311.

(33) Ehdotus neuvoston direktiiviksi uskonnosta tai vakaumuksesta, vammaisuudesta, iästä tai sukupuolisesta suuntautumisesta riippumattoman yhdenvertaisen kohtelun periaatteen täytäntöönpanosta, annettu 2. heinäkuuta 2008 (COM(2008)0426).

(34) EUVL L 231, 30.6.2021, s. 159.

(35) EUVL L 57, 18.2.2021, s. 17.